**Informatīvais ziņojums**

**par SMS apziņošanas izmantošanu personu informēšanai par Latvijā noteiktajiem Covid-19 epidemioloģiskās drošības pasākumiem**

Saistībā ar Covid-19 infekcijas izplatības tendencēm pasaulē un Eiropā, valstis ir noteikušas dažādus epidemioloģiskās drošības pasākumus, tostarp Latvijā, kur joprojām Covid-19 infekcijas izplatība tiek sekmīgi kontrolēta, īstenojot valdības izvēlēto stratēģiju[[1]](#footnote-1), valsts un pašvaldības institūciju ieguldījumu, kā arī Latvijas iedzīvotāju un viesu kopējo izpratni par noteikto epidemioloģiskās drošības pasākumu nozīmību.

Ņemot vērā mainīgo situāciju, Latvija cenšas būt elastīga un pieņemt situācijai atbilstošus lēmumus, kā rezultātā regulāri tiek veiktas izmaiņas normatīvajos aktos, kas reglamentē Covid-19 infekcijas izplatības pārvaldību[[2]](#footnote-2) un epidemioloģiskās drošības pasākumus Covid-19 infekcijas izplatības ierobežošanai[[3]](#footnote-3).

Minētajā stratēģijā tika noteikts, ka ir svarīgi būt elastīgiem lēmumu pieņemšanā, spējīgiem tos izskaidrot sabiedrībai un pielāgoties situācijas attīstībai, tādēļ sabiedrības informētība ir vitāli nozīmīga, Covid-19 infekcijas izplatības pārvaldībā un epidemioloģiskās drošības pasākumu Covid-19 infekcijas izplatības ierobežošanā.

Izvērtējot Covid-19 infekcijas izplatības datus un tendences, var secināt, ka aptuveni 1/3 inficēto personu ir ieceļojuši vai atgriezušies Latvijā no ārvalstīm, kā arī liela daļa uzliesmojumu Latvijā ir saistīti ar ievestiem Covid-19 gadījumiem, tādēļ šim personu segmentam būtu jāpievērš īpaša uzmanība.

Ņemot vērā minēto, aicinu Ministru kabinetu izvērtēt iespēju un lietderību lemt par personu, kuras ierodas vai atgriežas Latvijā, informēšanu izmantojot mobilo operatoru iespējas izplatīt to galalietotājiem Latvijā un viesabonentiem informāciju īsziņas veidā, protams, papildus citiem informēšanas veidiem (TV, radio, prese, sociālie tīkli, vides informācija).

Lai īstenotu šo iniciatīvu, ir veiktas konsultācijas ar elektronisko sakaru komersantiem, kas nodrošina publisko mobilo elektronisko sakaru tīklu (LMT, TELE-2, BITE) pakalpojumus, kurās panākta šāda vienošanās:

1. Tiek iesniegts pieprasījums elektronisko sakaru komersantiem, kas nodrošina publisko mobilo elektronisko sakaru tīklu pakalpojumus (LMT, TELE-2, BITE) (turpmāk – mobilie operatori), kurā noteiktas šādas prasības:
   1. Atbilstoši Covid-19 infekcijas izplatības pārvaldības likuma 34.pantam mobilie operatori, sākot ar **2020.gada 28.septembri**, nosūta personai (viesabonentam, kurš ir reģistrējies Latvijas mobilo sakaru operatora tīklā, un Latvijas mobilo sakaru operatora balss pakalpojuma galalietotājam, kurš ir reģistrējies sava operatora tīklā pēc viesabonēšanas), kura ir ieradusies vai atgriezusies Latvijā, automātisko paziņojumu (turpmāk – SMS paziņojums);
   2. Izsūtot SMS paziņojumu, mobilie operatori pēc iespējas nodrošina, ka:

* personai tiek nosūtīts tikai viens SMS paziņojums katru reizi ierodoties vai atgriežoties Latvijā ne vēlāk, kā 12 stundas pēc pirmās reģistrēšanās mobilā operatora tīklā;
* atkārtoti SMS paziņojumi tiek nosūtīti ne biežāk kā reizi 4 nedēļās *(īpaši abonentiem un viesabonentiem pierobežā,* *lai neradītu pārmērīgu SMS paziņojumu izsūtīšanu personām, kas bieži šķērso valsts robežu)*;
* personai nosūta SMS paziņojumu mērķētā vai abonenta izvēlētā valodā:
  + latviešu un krievu valodā - Latvijas mobilo sakaru operatora balss pakalpojuma lietotājam;
  + tikai angļu valodā - viesabonentam, kurš ir reģistrējies Latvijas mobilo sakaru operatora tīklā.
* SMS paziņojums tiek nosūtīts no adresāta:
  + **COVID-19** - Latvijas mobilo sakaru operatora balss pakalpojuma lietotājam, kurš ir reģistrējies sava operatora tīklā pēc viesabonēšanas;
  + **+371112** - viesabonentam, kurš ir reģistrējies Latvijas mobilo sakaru operatora tīklā.

1. Par nosūtīto SMS paziņojumu skaitu (atsevišķi, viesabonentiem un galalietotājiem Latvijā), mobilie operatori informē Krīzes vadības padomes sekretariātu ([cmc@vugd.gov.lv](mailto:cmc@vugd.gov.lv)) reizi mēnesī (līdz 5.datumam par pagājušo mēnesi), kvantitatīvo datu analīzei.
2. Satiksmes ministrija pieprasa mobiliem operatoriem informāciju ar atbilstošu pamatojošo dokumentāciju par izdevumiem, kas radušies un ir paredzami, ka radīsies laika posmā no 2020.gada 28.septembra līdz 2020.gada 31.decembrim, lai viesabonentiem, kuri ir reģistrējušies Latvijas mobilo sakaru operatora tīklā, nosūtītu SMS paziņojumu. Iesniedzot informāciju, elektronisko sakaru komersants norāda, ja kāda no informācijas sadaļām atbilst [Komerclikuma](https://likumi.lv/ta/id/5490-komerclikums) 19.pantam un tai nepieciešams noteikt ierobežotas pieejamības informācijas statusu.
3. Mobilie operatori sniedz savu ieguldījumu sabiedrības informēšanā un SMS paziņojumu nosūtīšanu Latvijas mobilo sakaru operatora balss pakalpojuma lietotājiem, kuri ir reģistrējušies sava operatora tīklā pēc viesabonēšanas, sedz no saviem līdzekļiem.
4. Saskaņoti un apstiprināti šādi SMS paziņojumi:

* 1. SMS paziņojums (LV):

COVID-19

Iebraucot Latvijā no ārvalstīm ar augstu Covid-19 risku, obligāti jāievēro pašizolācija. Nepakļaujiet citus inficēšanās riskam un ievērojiet piesardzības pasākumus! Plašāka informācija: <https://www.spkc.gov.lv/lv/ja-atgrieziesiebrauc-latvija>

Slimību profilakses un kontroles centrs

* 1. SMS paziņojums (RU):

COVID-19

При въезде в Латвию из стран с высоким риском Covid-19 необходимо обязательно соблюдать самоизоляцию. Не подвергайте других риску заражения и соблюдайте меры предосторожности! Подробнее здесь:

<https://www.spkc.gov.lv/lv/esli-vy-vernulisvekhali-v-latviyu>

Центр контроля и профилактики заболеваний

* 1. SMS paziņojums (EN):

+371112

When entering Latvia from countries with high number of Covid-19 cases, self-isolation is mandatory. Follow precautions and do not expose others to the risk of Covid-19! Find out more here: <https://www.spkc.gov.lv/lv/if-returning-toentering-latvia>

Latvian Centre for Disease Prevention and Control

Īstenojot informatīvajā ziņojumā minēto piedāvājumu, būtu jāņem vērā šādi aspekti:

* būs nepieciešami līdzekļi mobilo operatoru faktisko izdevumu kompensēšanai, kas saistīti ar SMS paziņojumu izsūtīšanu viesabonentiem *(priekšlikums - izdevumus segt no valsts budžeta programmas 02.00.00 „Līdzekļi neparedzētiem gadījumiem”, tos piešķirot Satiksmes ministrijai)*;
* Satiksmes ministrija noteiktā kārtībā pieprasīs Ministru kabinetam līdzekļus no valsts budžeta programmas 02.00.00 „Līdzekļi neparedzētiem gadījumiem” mobilo operatoru faktisko izdevumu kompensēšanai vienreiz par visu periodu no 2020.gada 28.septembra līdz 2020.gada 31.decembrim, apkopojot un izvērtējot mobilo operatoru iesniegto informāciju, kas minēta šī ziņojuma 3.punktā;
* palielināsies vienotā ārkārtas palīdzības izsaukumu numura 112 operatoru noslodze, jo viesabonentiem būs iespēja atzvanīt pēc SMS apziņojuma saņemšanas

*(priekšlikums – līdz SMS apziņošanas uzsākšanas Slimību profilakses un kontroles centram sniegt konsultācijas un rekomendācijas Valsts ugunsdzēsības un glābšanas dienestam komunikācijai ar viesabonentiem.*

*Līdz ar Iekšlietu ministrijas izstrādātās elektroniskās personu uzraudzības informācijas sistēmas darbības uzsākšanu būtu nepieciešams mainīt adresātu +371112 uz citu)*;

* uzsākot Iekšlietu ministrijas izstrādātās elektroniskās personu uzraudzības informācijas sistēmas darbību, būs nepieciešams pārskatīt SMS paziņojuma saturu

*(priekšlikums – Iekšlietu ministrijai sadarbībā ar iesaistītajām institūcijām savlaicīgi sagatavot un verificēt SMS paziņojuma saturu, paredzēt adresāta numuru ar Latvijas internacionālo kodu un īstenot citus informatīvos pasākumus, lai kompleksi un pārdomāti minētā sistēma varētu uzsākt darbību)*;

* būtu apsverama nepieciešamība izvērtēt SMS apziņošanas efektivitāti un lietderību pēc tās darbības pirmajiem mēnešiem

*(priekšlikums – Starpinstitūciju darbības koordinācijas grupai izvērtēt SMS apziņošanas efektivitāti un lietderību un līdz 2020.gada 15.decembrim informēt Ministru kabinetu par invertējuma rezultātiem un priekšlikumiem turpmākajai rīcībai)*.

Satiksmes ministrs T.Linkaits

Vizē:

valsts sekretāres vietā –   
valsts sekretāres vietniece L.Austrupe

1. Informācija par turpmākajiem iespējamajiem epidemioloģiskās, sabiedrības drošības un veselības aizsardzības attīstības scenārijiem saistībā ar koronavīrusu COVID-19 Latvijā // <https://www.mk.gov.lv/sites/default/files/editor/Deklasificetie_dokumenti/dekl_kvpsinf_300320_lv_covid-19_fi.pdf>

   Informatīvais ziņojums par pamatprincipiem un kritērijiem, kuriem iestājoties, varētu lemt par Covid-19 izplatības ierobežošanai ieviesto pasākumu mazināšanu vai atcelšanu //

   <https://mk.gov.lv/lv/aktualitates/kriteriji-ierobezojumu-pakapeniskai-atcelsanai-informativs-zinojums> [↑](#footnote-ref-1)
2. Covid-19 infekcijas izplatības pārvaldības likums // <https://likumi.lv/ta/id/315278-covid-19-infekcijas-izplatibas-parvaldibas-likums> [↑](#footnote-ref-2)
3. Ministru kabineta 2020.gada 9.jūnija noteikumi Nr.360 “Epidemioloģiskās drošības pasākumi Covid-19 infekcijas izplatības ierobežošanai” // <https://likumi.lv/ta/id/315304> [↑](#footnote-ref-3)